**Abstract til** **Litteraturdidaktisk konferens, Jönköping 6.-7. oktober 2017**

Tove Sommervold, ph.d.-stipendiat
Høgskolen i Innlandet, Norge
tove.sommervold@inn.no

***Læreroppfatninger om litteraturundervisningens betydning i norskfaget på ungdomstrinnet***

Læreres oppfatninger om hva litteraturlesing i skolen skal tilby elevene kan ha stor innvirkning både på de enkelte tekstlesningene i klassen og på elevenes generelle utvikling som lesere av skjønnlitteratur. Derfor vil det være verdifullt å få økt innsikt i hva lærere tenker om sin egen litteraturundervisning og hva de løfter fram som sentrale mål for litteraturarbeidet. Presentasjonen gir et innblikk i delresultater fra et doktorgradsprosjekt om litteraturlesing i den norske ungdomsskolen. Mens studiens sentrale undersøkelsesobjekt er elevers litteraturlesing i norskfaget på 9. og 10. klassetrinn, danner kunnskap om lærernes oppfatninger om litteraturlesing en vesentlig bakgrunn for å forstå undervisningsvalgene bedre og for å knytte de lesningene elevene gjør til en større litteraturundervisnings- og læreplankontekst.

Delstudiens resultat bygger på kvalitative intervjuer med to norsklærere som deltar med sine klasser i mitt doktorgradsprosjekt. I presentasjonen viser jeg hvordan lærerne begrunner skolens litteraturlesing og sine egne litteraturdidaktiske valg, og hvordan de setter disse valgene inn i den litteraturundervisningskonteksten de selv opplever å stå i. Lærerne snakker til dels om de elevene og de konkrete tekstlesningene jeg fikk observere underveis i mitt datainnsamlingsarbeid, men i all hovedsak uttrykker de sine oppfatninger om og synspunkter på arbeidet som litteraturlærere og skolens mål for litteraturundervisningen på et mer generelt plan. Det er disse artikulerte målene for litteraturlesingen i skolen jeg spesielt vil sette søkelyset på i presentasjonen. Analyse og drøfting av intervjumaterialet knyttes til teori om læreroppfatninger (teachers’ beliefs) og til litteraturdidaktisk teori.

**Biografisk presentasjon**

Tove Sommervold er stipendiat ved Høgskolen i Innlandet, Norge. I doktorgradsprosjektet undersøker hun meningsskapingsprosesser og lesemåter i ungdomstrinnselevers møte med norskfagets skjønnlitterære tekster, og studerer hvordan tekstutvalg og undervisning er med på å forme ungdommene som lesere av skjønnlitteratur.